יפתח המלוכלך (אלבום)

יפתח המלוכלך הוא אלבום שירי ילדים של מיקי גבריאלוב, בשיתוף עם מזי כהן, יואל לרנר ואייל גפן משנת 1982. האלבום מבוסס על ספרו של היינריך הופמן משנת 1844, "פטר הפרוע" (בעברית מוכר בשם "יהושע הפרוע") בתרגומו העברי של אורי סלע משנת 1975. שנה לאחר צאת האלבום, ב-1983 הוציא גבריאלוב אלבום ילדים נוסף, הפעם על סיפורי מקס ומוריץ, ביחד עם אורי סלע ורזיה ישראלי.

תוכן האלבום 
הספר המקורי מורכב מאוסף סיפורים קצרים, כל אחד על ילד אחר שלומד לקח בסוף הסיפור. כל שיר באלבום הוא גרסה מוזיקלית לסיפור אחר.

שירי האלבום 
 כמה מילים לפני שמתחילים – שיר הפתיחה של האלבום. השיר אקוסטי, ללא שירה, עם קריינות מאת אייל גפן. השיר מספר בקצרה על כל ילד באלבום ומרמז למה שיקרה לכל אחד (חוץ מיוסף המעופף). שיר זה אינו מופיע בספר המקורי, אלא נכתב עבור האלבום על ידי יעקב גלעד.
 יפתח המלוכלך – סיפורו של הילד יפתח המלוכלך, ילד אשר לא מתקלח, מתנקה או מטפח את עצמו. דוברי השיר מאוכזבים ממנו ומציעים לו להתנקות. אריק איינשטיין הקליט גם הוא ביצוע מוזיקלי לסיפור זה, באלבום הילדים שלו, "ילדודס" משנת 1978.
 יובל המנוול – ילד שאוהב להתעלל בחיות וננשך על ידי הכלב שהכה. לאחר מכן, יושב, חולה במיטתו ומפספס את ארוחת הערב. המוזיקאי יובל מנדלסון שאב מסיפור זה את שם הבמה שלו - "יובל המנוול".
 דורית הגפרורית – ילדה שאוהבת אש ולשחק בגפרורים. כשהוריה משאירים אותה לבד, היא לא מקשיבה לאזהרותיהם של שני חתוליה ונשרפת למוות. גם שיר זה בוצע על ידי אריק איינשטיין באלבומו "ילדודס".
 הסוף השחור – שלושה ילדים שלועגים לילד שחור בגלל צבע עורו. הסיפור נגמר כשהמלאך מיכאל מתרגז עליהם וטובל אותם בדיו שחור כדי ללמד אותם לקח.
 מידד הצייד – צייד שהולך לישון עם הנשק שלו באמצע מסע ציד ביער. בזמן שישן, הגיע יובב, הארנב אותו ניסה לצוד, גנב לו את הרובה והתחיל לרדוף אחריו.
 ברק המפונדרק – ילד חסון שמסרב לאכול מרק. לאחר יותר משבועיים שלא אכל, ברק משנה את דעתו ואוכל מן המרק (בסיפור המקורי הוא גווע ברעב).
 עודד המתנדנד – ילד שמתנדנד על הכיסא למרות אזהרות הוריו. בסוף הוא נופל ומפיל את כל האוכל מהשולחן איתו.
 יוסף המעופף – ילד שיוצא מהבית בזמן סערה קשה. המטרייה שלו נהרסת והוא עף לשמיים.
 אפרים מביט לשמיים – ילד שלא מסתכל לאן שהוא הולך ומתנגש בדברים. בסוף הוא נופל לירקון, מאבד את התיק שלו והדגים צוחקים עליו (בסיפור המקורי הוא טובע ומת). שיר זה זהה לשיר הפתיחה "כמה מילים לפני שמתחילים" בעיבודו.

רשימת שירים

משתתפים באלבום 
 מיקי גבריאלוב – שירה, הלחנה
 אורי סלע – מילים (תרגום מגרמנית; מקור – היינריך הופמן)
 מזי כהן – שירה
 יואל לרנר – שירה
 אייל גפן – קריינות ("כמה מילים לפני שמתחילים")
 מורדי פרבר – גיטרה חשמלית
 ז'אן פול זימבריס – תופים
 מיקי שביב – באס
 קורין אלאל – הלחנה ("הסוף השחור", ביחד עם גבריאלוב)
 יעקב גלעד – מילים ("כמה מילים לפני שמתחילים")
 עיצוב עטיפה ואיור: יהודית אייל

קישורים חיצוניים 
 דף האלבום באתר Discogs.

אלבומי 1982
אלבומים בעברית
אלבומים שהוקלטו באולפני טריטון